Juridiskais pamats ir Līgums par Eiropas Savienības darbību un jo īpaši tā 169. panta 2. punkta b) apakšpunkts. Ar ierosināto Savienības programmu palīdzēs nodrošināt augstu aizsardzības līmeni un to, lai galvenā uzmanība finanšu pakalpojumu jomas vienotajā tirgū būtu pievērsta patērētājiem, atbalstot un papildinot dalībvalstu politiku tā, lai mēģinātu nodrošināt to, ka iedzīvotāji var pilnīgi izmantot iekšējā tirgus priekšrocības, un, to darot, bauda to juridisko un ekonomisko interešu pienācīgu risinājumu un aizsardzību. Atbilstoši Komisijas likumdošanas politikai, kas pieņemta daudzgadu finanšu shēmas ietvaros, šīs finansēšanas programmas priekšlikums ir regula.

Izvērtējumā tika secināts, ka izmēģinājuma projekta un sagatavošanas darbību politikas mērķi kopumā ir sasniegti. Tomēr izvērtējumā tika uzsvērts, ka, neraugoties uz šo trīs gadu laikā īstenotajiem centieniem diversificēt abu organizāciju resursus, tās bez Savienības finansējuma nebija finansiāli ilgtspējīgas. Ja no 2017. gada finansējumu pārtrauktu, šīs organizāciju krasi samazinātu vai pat pārtrauktu savu darbību, kas nozīmētu, ka politikas mērķi vairs netiktu sasniegti. Tāpat būtu riskanti samazināt līdzfinansējuma līmeni, jo abām organizācijām būtu nekavējoties jāsamazina darbinieku skaits, 2017. gadā jau ierobežojot savu darbību un, iespējams, visai strauji to apturot.

Šajā sakarā Komisija 2011. gada beigās sāka izmēģinājuma projektu, kura mērķis ir piešķirt dotācijas, lai atbalstītu finanšu ekspertīzes centru, kas sniegtu labumu galalietotājiem un ar nozari nesaistītajām ieinteresētajām personām un pastiprinātu to spēju piedalīties Savienības politikas veidošanā finanšu pakalpojumu jomā. Pēc secīgiem atklātiem uzaicinājumiem iesniegt priekšlikumus Komisija laikposmā starp 2012. un 2015. gadu piešķīra darbības dotācijas divām bezpeļņas organizācijām, kas atrodas Briselē – Finance Watch un Better Finance.

•Proporcionalitāte

Priekšlikums atbilst proporcionalitātes principam, kas noteikts Līguma par Eiropas Savienību 5. pantā. Saskaņā ar ex ante novērtējumu, kas pievienots Komisijas priekšlikumam par Finanšu regulu, šī regula nepārsniedz to, kas ir vajadzīgs, lai saglabātu ietekmi un rezultātus, kuri līdz šim sasniegti, īstenojot iepriekšējo izmēģinājuma projektu un sagatavošanas darbību. Savienības finansējums ir paredzēts diviem skaidri noteiktiem atbalsta saņēmējiem, kuru darbība, rezultāti un ietekme tika novērtēta 2015. gadā. Pašreizējā iestāžu sistēmā jaunā finansēšanas kārtība nodrošinās stabilu, pienācīgu un atbilstīgu finansējumu, lai sasniegtu politikas mērķus. Finanšu atbalstu piešķirs saskaņā ar nosacījumiem, kas izklāstīti Eiropas Parlamenta un Padomes 2012. gada 25. oktobra Regulā (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un Komisijas 2012. gada 29. oktobra Deleģētajā regulā (ES) Nr. 1268/2012 par to, kā jāpiemēro Regula (ES, Euratom) Nr. 966/2012.

•Instrumenta izvēle

Vispiemērotākais juridiskais instruments, kas izmantojams šajā gadījumā, pamatojoties uz 169. panta 2. punkta b) apakšpunktu, nolūkā izveidot Savienības programmu, lai atbalstītu īpašas darbības, ar kurām pastiprina patērētāju un citu galalietotāju, kā arī to intereses pārstāvošu ieinteresēto personu iesaistīšanos ES politikas veidošanā finanšu pakalpojumu jomā, ir regula.

3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

•Spēkā esošo tiesību aktu ex post novērtējumi

Saskaņā ar ex post novērtējumu Komisija uzskata, ka izmēģinājuma projektam un turpmākajām sagatavošanas darbībām izvirzītie mērķi kopumā ir sasniegti. Vispārējais mērķis – izveidot Eiropas finanšu ekspertīzes centru – ir izpildīts, un ir izveidoti divi papildinoši ekspertīzes centri. Abu atbalsta saņēmēju īstenotās darbības ir palīdzējušas sniegt Eiropas politikas veidotājiem atšķirīgus viedokļus no tiem, ko minētajā laikposmā ir paudusi finanšu nozare, un sekmīgi paziņot šos viedokļus plašākai sabiedrībai. Gan Finance Watch, gan Better Finance ir kopš 2012. gada uzturējuši ciešus kontaktus ar Savienības politikas veidotājiem, par ko liecina abu organizāciju līdzdalība dažādās sanāksmēs un uzklausīšanās valstu parlamentos vai Eiropas Parlamentā. To īpašās zināšanas, kas ir paustas vairākās publikācijās un apspriedēs gūtās atbildēs, palīdzēja tām sabiedriskajās debatēs izteikt citu viedokli. Visbeidzot, abas organizācijas izveidoja efektīvas komunikācijas spējas, kas ļāva tām informēt to biedrus un pat plašāku sabiedrību par konkrētajiem jautājumiem finanšu sektorā. Finance Watch un Better Finance ir strādājušas ar dažādām politikas jomām un vērsušās pie dažādām auditorijām, taču kopīgi tās kopš 2012. gada ar savām darbībām ir aptvērušas Savienības finanšu politikas programmas lielāko daļu.

Organizācija Finance Watch tika izveidota, pateicoties šīm Savienības dotācijām, un laikposmā no 2012. gada līdz 2014. gadam tā saņēma finanšu iemaksas 3,04 miljonu EUR apmērā. Novērtējumā tika konstatēts, ka tās organizatoriskai struktūrai, personālam un darbībām ir ļoti būtiska nozīme izmēģinājuma projekta un sagatavošanas darbību mērķu īstenošanā. Finance Watch darbība galvenokārt bija skaidri vērsta uz finanšu reformu programmu pēc krīzes un aptvēra būtisku daļu no Savienības politikas programmas laikposmā no 2012. gada līdz 2014. gadam. Īpašās zināšanas, kas tika sniegtas minētajā laikposmā (izpētes ziņojumi, apspriedēs gūtas atbildes, paziņojumi presei) kopumā tika uzņemti atzinīgi. Attiecībā uz paziņojumiem Finance Watch izveidoja īpašu tīmekļa vietni, un tai izdevās salīdzinoši bieži parādīties plašsaziņas līdzekļos un kopš 2012. gada sarīkot divas augsta līmeņa konferences gadā. Tika konstatēts, ka organizācija mazāk efektīvi pastiprināja galalietotāju un patērētāju spējas Savienības politikas veidošanā finanšu sektorā, un tas varēja būt saistīts ar organizācijas biedru viendabīgo sastāvu (mazs biedru īpatsvars ārpus Briseles). Tās gada budžets bija vidēji 1,8 miljoni EUR, un gandrīz divas trešdaļas no tās līdzekļiem tika piešķirti, lai pieņemtu darbā augsti kvalificētu personālu (14 darbiniekus) tās darbību veikšanai. Organizācijas izmaksu un gūto rezultātu attiecība (publikācijas, pasākumi & sanāksmes, komunikācija) tika novērtēta kā stabila laikposmā no 2012. gada līdz 2014. gadam.

Better Finance trīs gadu laikā saņēma darbības dotācijas 0,90 miljonu EUR apmērā. Organizācija spēja izveidot finanšu ekspertīzes centru, kas galvenokārt ir vērsts uz privāto ieguldītāju, individuālo akcionāru, noguldītāju un citu finanšu pakalpojumu galalietotāju interesēm, atbilstīgi tās biedru skaitam un ierobežotajiem resursiem. Better Finance organizatoriskā struktūra, biedri un darbības tika novērtēta kā ļoti piemērotas attiecībā uz izmēģinājuma projekta mērķiem konkrētās politikas jomās. Tomēr tās sekretariāts tika atzīts par nedaudz nestabilu, jo tam bija neliels darbinieku skaits (5 darbinieki), ierobežots finanšu ekspertu skaits un grūtības, ar ko tas minētajā laikposmā saskārās, lai saglabātu stabilus resursus. Attiecībā uz tās faktisko ietekmi Savienības politikas veidošanā minētās organizācijas efektivitāti vairākās konkrētās lietās atzina Briselē bāzētās Savienības politikas veidotāji, un tās efektivitāti, iespējams, pat vēl vairāk attiecībā uz otrā un trešā līmeņa tiesību aktiem atzina Eiropas uzraudzības iestādes. Pateicoties Savienības darbības dotācijām, Better Finance varēja iedarbīgi palielināt tās komunikācijas potenciālu, izstrādājot profesionālu tīmekļa vietni un pieņemot darbā īpaši atlasītu personālu. Tās darbs pētniecības jomā lielā mērā bija vērsts uz pensijām šajā laikposmā.

Kopš 2012. gada abi atbalsta saņēmēji ir saņēmuši finansējumu līdz 60 % no to attiecināmajām izmaksām, izmantojot Savienības dotācijas, un tie joprojām ir ļoti atkarīgi no Savienības finansējuma. Neraugoties uz regulāriem centieniem, Finance Watch izdevās piesaistīt tikai vienu stabilu un nozīmīgu līdzekļu devēju – Adessium Foundation, kura turpmākais ieguldījums pēc 2016. gada nav apstiprināts. Finance Watch biedri visticamāk šos zaudējumus nekompensēs. Situācija šķiet vēl sliktāka Better Finance gadījumā. Novērtējuma laikposmā (2012. g. – 2014. g.) organizācija saņēma ne vien dotācijas, bet arī ievērojamu un atkārtotu ieguldījumu no viena no tās biedriem. Būtisks šī ieguldījuma samazinājums 2015. gadā var apdraudēt Better Finance stabilitāti.

Visbeidzot, aplūkojot Savienības pievienoto vērtību, ko ir atnesis šis izmēģinājuma projekts un sagatavošanas darbība, novērtējumā ir secināts, ka abas organizācijas ir noteikti pievienojušas vērtību Savienības politikas veidošanai finanšu pakalpojumu jomā. Savienības mērogā ir maz organizāciju, kas pārstāv patērētāju vispārējās intereses, un nav nevienas pilsoniskās sabiedrības organizācijas, kas īpaši koncentrētos uz finanšu sektoru un tās regulējumu. Laikposmā no 2012. gada līdz 2014. gadam saistībā ar ikgadējiem uzaicinājumiem iesniegt priekšlikumus nav pieteikusies neviena Finance Watch un Better Finance alternatīva iniciatīva. Novērtējumā tika konstatēts, ka abas organizācijas, ņemot vērā to valstu biedrus, ir ar savu darbību ir pievienojušas vērtību un sniegušas labumu Eiropas galalietotājiem tādā veidā, kādā to nav spējušas valsts patērētāju interešu aizstāvības grupas.

•Apspriešanās ar ieinteresētajām personām

Ex post novērtējumā tika ietvertas mērķtiecīgu apspriešanas, kas ietvēra plašu tiešsaistes aptauju un mērķtiecīgas intervijas ar visām attiecīgajām ieinteresētajām personām:

–visiem atbalsta saņēmēju biedriem (gan organizācijām, gan privātpersonām);

–vairākiem politikas veidotājiem, tostarp arī Eiropas Parlamenta deputātiem (galvenokārt no ECON komitejas), Komisijas ierēdņiem (FISMA un JUST), trīs Eiropas uzraudzības iestāžu pārstāvjiem un valstu iestāžu pārstāvjiem;

–līdzekļu devējiem, citiem atbalsta saņēmēju finansētājiem;

–patērētāju organizācijām;

–banku nozares pārstāvjiem;

–finanšu speciālistiem;

–finanšu sektorā iesaistītām ideju laboratorijām.